
Emberek élnek ott, ahol a part szakad…

Pályamunkámban Dunaújváros egyik városrészével, Táborállással és Kulcs település Duna menti magas partjaival foglalkozom geomorfológiai szempontból. Célom az volt, hogy a Grass GIS földrajzi információs rendszer használatával, személyes terepbejárással, fotókkal alátámasszam a part menti magas falak csuszamlásos domborzatfejlődését.
Dunaújváros-Táborállás és Kulcs település a Mezőföld keleti részén helyezkedik el. Az átlagosan 50-60 m magas löszfalat csak néhány helyen szakítják meg a Duna felé haladó kisebb völgyek. A dunaújvárosi kistérséget tulajdonképpen 3 különböző domborzati formatípus: a mezőföldi löszös plató, a dunai ártér, és ezt a kettőt genetikailag egymáshoz kapcsoló Duna menti magaspart alkotja. Mindhárom formatípushoz kapcsolódnak jellegzetes kisformák és üledékes kőzetek. Az ilyen felszínen történő építkezés mindig nagy elővigyázatosságot követel meg. A biztonság érdekében (beépítéskor) tehát előzetes kőzetfizikai, talajmechanika és geológiai méréseket kell végezni, vagy építkezési tilalmat kell elrendelni.
A dunaújvárosi és a kulcsi magasparton bekövetkezett (2010-2011) csuszamlások vizsgálati eredményei egyértelműen alátámasztották, hogy a mozgások kiváltásában alapvetően négy természeti adottságra vezethető vissza: a Duna eróziós hatása, a Duna-meder és a magaspart felső élvonala között kialakult meredek felszín, a magaspart felől a Duna felé áramló talajvíz nyomása, a pannon rétegekben tárolt nyomás alatti rétegvíz lábmegtámasztást csökkentő, illetve törmeléklejtőt áztató hatása. Ezek az okok mintegy természeti jelenségként a magaspart periodikus rogyását és hátravágódását okozzák.
A lassú folyamatos kúszó mozgás a magaspart hirtelen rogyását és az egész tömeg gyors előremozgását eredményezi. Jelen esetben is a természeti adottságokba kedvezőtlen beavatkozást jelentett a rendezetlen magaspart és a magaspart alatti terület beépítése, mely a talajvízszint jelentős emelkedésével járt és ez által a csúszási tendenciák felerősödtek. A mozgásokat előidéző tényezők között felsorolhatók még többek között az alábbiak: meteorológiai viszonyok, vízvezetéki hálózat felderített és fel nem deríthető meghibásodásából származó beszivárgások, a csatorna, a szennyvízgyűjtők és az úszómedencék vízzáróságának hiánya, talajvízviszonyok.
A vizsgált terület rendezése során szükséges a komplex partvédelmi rendszer kiépítése, mely az Európai Unió Európai Regionális Fejlesztési Alapjának társfinanszírozásával valósul, illetve valósulhat meg.



